Ehdotus NEUVOSTON PÄÄTÖS Yhdistyneiden kansakuntien Euroopan talouskomission asianomaisissa komiteoissa esitettävästä Euroopan unionin kannasta kaistavahtijärjestelmiä ja kehittyneitä hätäjarrutusjärjestelmiä koskeviin sääntöluonnoksiin /* COM/2012/0178 final - 2012/0089 (NLE) */





PERUSTELUT 1. EHDOTUKSEN TAUSTA · Ehdotuksen perustelut ja tavoitteet Yhdistyneiden kansakuntien Euroopan talouskomissio (UNECE) kehittää kansainvälisellä tasolla yhdenmukaistettuja vaatimuksia, joiden tarkoituksena on poistaa kaupan tekniset esteet vuoden 1958 tarkistetun sopimuksen sopimuspuolten välisestä moottoriajoneuvojen kaupasta ja varmistaa tällaisten ajoneuvojen osalta korkeatasoinen turvallisuus ja ympäristönsuojelu. UNECE on äskettäin saanut valmiiksi sääntöluonnoksen yhdenmukaisista vaatimuksista, jotka koskevat moottoriajoneuvojen hyväksyntää kaistavahtijärjestelmien osalta[1], sekä sääntöluonnoksen yhdenmukaisista vaatimuksista, jotka koskevat moottoriajoneuvojen hyväksyntää kehittyneiden hätäjarrutusjärjestelmien osalta[2]. Näiden sääntöluonnosten tavoitteena on taata kaistavahtijärjestelmillä ja kehittyneillä hätäjarrutusjärjestelmillä varustettujen moottoriajoneuvojen korkeatasoinen turvallisuus ja luoda yhtenäiset testausmenettelyt tällaisten ajoneuvojen tyyppihyväksyntää varten. EU:n tasolla moottoriajoneuvojen yleistä turvallisuutta koskevan asetuksen (EY) N:o 661/2009[3] 10 artiklassa ja sen täytäntöönpanotoimenpiteissä edellytetään kaistavahtijärjestelmän ja kehittyneen hätäjarrutusjärjestelmän asentamista tiettyihin moottoriajoneuvoihin, jotka kuuluvat luokkiin M2, N2, M3 ja N3. Tässä ehdotuksessa pyritään määrittelemään unionin kanta mainittuihin kahteen UNECE:n sääntöluonnokseen, jotka koskevat kaistavahtijärjestelmiä ja kehittyneitä hätäjarrutusjärjestelmiä, ja tarkoituksena on säätää siitä, että unioni äänestää komission edustamana näiden luonnosten hyväksymisen puolesta. Näin kaistavahtijärjestelmiä ja kehittyneitä hätäjarrutusjärjestelmiä koskevat UNECE:n sääntöluonnokset voidaan sisällyttää moottoriajoneuvojen tyyppihyväksyntää koskevaan unionin järjestelmään. · Yleinen tausta Asetuksessa (EY) N:o 661/2009 vahvistettiin perusvaatimukset, joita sovelletaan luokkiin M2, M3, N2 ja N3 kuuluvien moottoriajoneuvojen tyyppihyväksyntään siltä osin kuin on kyse kaistavahtijärjestelmien asentamisesta. Lisäksi siinä vahvistettiin perusvaatimukset, joita sovelletaan luokkiin M2, M3, N2 ja N3 kuuluvien moottoriajoneuvojen tyyppihyväksyntään siltä osin kuin on kyse kehittyneiden hätäjarrutusjärjestelmien asentamisesta. Kyseisessä tyyppihyväksynnässä sovellettavat menettelyt, testit ja vaatimukset oli tarpeen vahvistaa EU:n tasolla. Näin ollen komissio hyväksyi vuonna 2012 kaksi komission asetusta, joilla pannan täytäntöön asetus (EY) N:o 661/2009 kaistavahtijärjestelmien ja kehittyneiden hätäjarrutusjärjestelmien osalta[4] ja joiden tekniset säännökset perustuvat suurelta osin vastaaviin UNECE:n sääntöihin. Näin ollen unionin on tarkoitus äänestää sekä kaistavahtijärjestelmiä koskevan että kehittyneitä hätäjarrutusjärjestelmiä koskevan UNECE:n sääntöluonnoksen hyväksymisen puolesta, jotta saadaan vahvistettua kansainvälisellä tasolla yhdenmukaistetut vaatimukset, joilla helpotetaan kansainvälistä kauppaa. Tämän ansiosta eurooppalaisten yritysten on tarpeen noudattaa vain yksiä vaatimuksia, jotka on tunnustettu maailmanlaajuisesti eli vuoden 1958 tarkistetun UNECE-sopimuksen sopimuspuolina olevissa maissa. · Voimassa olevat aiemmat säännökset Asetus (EY) N:o 661/2009 sisältää perusvaatimukset, joita sovelletaan luokkiin M2, M3, N2 ja N3 kuuluvien moottoriajoneuvojen tyyppihyväksyntään siltä osin kuin on kyse kaistavahtijärjestelmien ja kehittyneiden hätäjarrutusjärjestelmien asentamisesta. Lisäksi komissio hyväksyi vuonna 2012 kaksi komission asetusta, joilla pannaan täytäntöön asetus (EY) N:o 661/2009 kaistavahtijärjestelmien ja kehittyneiden hätäjarrutusjärjestelmien osalta. · Johdonmukaisuus suhteessa unionin muuhun politiikkaan ja muihin tavoitteisiin Ehdotus on moottoriajoneuvojen yleistä turvallisuutta koskevan asetuksen (EY) N:o 661/2009 tavoitteiden mukainen ja siis johdonmukainen suhteessa liikenne- ja työturvallisuuden korkean tason turvaamista koskevaan EU:n tavoitteeseen. 2. INTRESSITAHOJEN KUULEMISEN JA VAIKUTUSTENARVIOINNIN TULOKSET · Intressitahojen kuuleminen Ehdotusta laatiessaan Euroopan komissio on kuullut sidosryhmiä. Ehdotetusta kaistavahtijärjestelmiä ja kehittyneitä hätäjarrutusjärjestelmiä koskevasta lähestymistavasta järjestettiin CARS 21:n (kilpailukykyisen autoteollisuuden sääntelykehys 2000-lukua varten) yhteydessä yleinen kuuleminen, jossa olivat edustettuina jäsenvaltiot, valmistajat (eurooppalaiset ja kansalliset edustajat ja yksittäiset yritykset), osien valmistajat, kuljetusorganisaatiot ja käyttäjien edustajat. Ehdotetusta kaistavahtijärjestelmiä ja kehittyneitä hätäjarrutusjärjestelmiä koskevasta lähestymistavasta keskusteltiin myös teknisessä komiteassa (tekninen komitea – moottoriajoneuvot), kun komiteassa järjestettiin äänestys kyseisistä kahdesta komission asetuksesta, joilla pannaan täytäntöön asetus (EY) N:o 661/2009 kaistavahtijärjestelmien ja kehittyneiden hätäjarrutusjärjestelmien osalta. · Vaikutusten arviointi Euroopan komissio järjesti asetusta (EY) N:o 661/2009 koskevan vaikutustenarvioinnin, johon sisältyivät kaistavahtijärjestelmät ja kehittyneet hätäjarrutusjärjestelmät. Lisäksi tehtiin asetuksen (EY) N:o 661/2009 14 artiklan 3 kohdan a alakohdan mukaisesti kustannus-hyötyanalyysi, jossa tutkittiin mahdollisuutta myöntää joillekin ajoneuvoille tai ajoneuvoluokille poikkeus velvoitteesta asentaa kehittyneitä hätäjarrutusjärjestelmiä ja kaistavahtijärjestelmiä. 3. EHDOTUKSEN OIKEUDELLISET NÄKÖKOHDAT · Ehdotetun toimen lyhyt kuvaus Ehdotuksen avulla unioni voi äänestää komission edustamana kyseisten kaistavahtijärjestelmiä ja kehittyneitä hätäjarrutusjärjestelmiä koskevien UNECE:n sääntöluonnosten hyväksymisen puolesta. · Oikeusperusta Jotta voidaan mukautua Euroopan unionin toiminnasta tehdyn sopimuksen erityispiirteisiin ja ottaa huomioon WP29:n kokouksien valmisteluprosessin muuttamistarve, aiemmin johdanto-osan 1 kappaleessa mainittu oikeusperusta on korvattu suoralla viittauksella 218 artiklan 9 kohtaan, jolloin säädöstyyppinä on neuvoston päätös eikä komission päätös, jota 14 viime vuoden aikana on käytetty valmisteluprosessissa. · Toissijaisuusperiaate Kaistavahtijärjestelmiä ja kehittyneitä hätäjarrutusjärjestelmiä koskevat vaatimukset on jo yhdenmukaistettu EU:n tasolla. Vain unioni voi äänestää UNECE:n sääntöluonnosten kaltaisten kansainvälisten välineiden hyväksymisen ja niiden moottoriajoneuvojen tyyppihyväksyntää koskevaan unionin järjestelmään sisällyttämisen puolesta. Näin sekä estetään sisämarkkinoiden hajanaistuminen että varmistetaan yhtäläiset terveys- ja turvallisuusstandardit kaikkialla EU:ssa. Näin voidaan myös hyödyntää mittakaavaetuja: tuotteita voidaan valmistaa koko Euroopan markkinoille ja myös kansainvälisille markkinoille sen sijaan, että niitä räätälöitäisiin kansallisen tyyppihyväksynnän saamiseksi kustakin jäsenvaltiosta. Ehdotus on näin ollen toissijaisuusperiaatteen mukainen. · Suhteellisuusperiaate Ehdotus on suhteellisuusperiaatteen mukainen, sillä siinä ei ylitetä sitä, mikä on tarpeen sen tavoitteiden saavuttamiseksi; tavoitteena on varmistaa sisämarkkinoiden moitteeton toiminta ja taata samalla yleisen turvallisuuden ja suojelun korkea taso. · Sääntelytavan valinta Ehdotettu sääntelytapa: neuvoston päätös. Neuvoston päätöksen tekemisen katsotaan olevan asianmukaista SEUT-sopimuksen 218 artiklan 9 kohdan vaatimusten mukaisesti. 4. TALOUSARVIOVAIKUTUKSET Ehdotuksella ei ole vaikutuksia unionin talousarvioon. 5. LISÄTIETOJA · Euroopan talousalue Ehdotettu toimenpide koskee ETA-sopimuksen soveltamisalaan kuuluvaa asiaa, minkä vuoksi se on ulotettava koskemaan Euroopan talousaluetta. 2012/0089 (NLE) Ehdotus NEUVOSTON PÄÄTÖS Yhdistyneiden kansakuntien Euroopan talouskomission asianomaisissa komiteoissa esitettävästä Euroopan unionin kannasta kaistavahtijärjestelmiä ja kehittyneitä hätäjarrutusjärjestelmiä koskeviin sääntöluonnoksiin (ETA:n kannalta merkityksellinen teksti) EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 114 artiklan yhdessä 218 artiklan 9 kohdan kanssa, ottaa huomioon Euroopan komission ehdotuksen sekä katsoo seuraavaa: (1) Unioni on neuvoston päätöksellä 97/836/EY[5] liittynyt Yhdistyneiden kansakuntien Euroopan talouskomission, jäljempänä ’UNECE’, sopimukseen pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti annettujen hyväksymisien vastavuoroista tunnustamista koskevista ehdoista, jäljempänä ’vuoden 1958 tarkistettu sopimus’. (2) Moottoriajoneuvojen hyväksyntää koskevista yhdenmukaisista säännöistä kaistavahtijärjestelmien osalta annetun Yhdistyneiden kansakuntien Euroopan talouskomission (UNECE) sääntöluonnoksen[6] ja moottoriajoneuvojen hyväksyntää koskevista yhdenmukaisista säännöistä kehittyneiden hätäjarrutusjärjestelmien osalta annetun UNECE:n sääntöluonnoksen[7] yhdenmukaistettujen vaatimusten tarkoituksena on poistaa tekniset esteet vuoden 1958 tarkistetun sopimuksen sopimuspuolten välisestä moottoriajoneuvojen kaupasta ja varmistaa kyseisten ajoneuvojen korkeatasoinen käyttöturvallisuus ja -suojaus. (3) Moottoriajoneuvojen, niiden perävaunujen sekä niihin tarkoitettujen järjestelmien, osien ja erillisten teknisten yksiköiden yleiseen turvallisuuteen liittyvistä tyyppihyväksyntävaatimuksista 13 päivänä heinäkuuta 2009 annetussa Euroopan parlamentin ja neuvoston asetuksessa (EY) N:o 661/2009[8] edellytetään kaistavahtijärjestelmän ja kehittyneen hätäjarrutusjärjestelmän asentamista tiettyihin moottoriajoneuvoihin, jotka kuuluvat luokkiin M2, N2, M3 ja N3. (4) On aiheellista vahvistaa edellä mainittujen UNECE:n sääntöluonnosten hyväksymistä koskeva kanta, joka esitetään unionin puolesta vuoden 1958 tarkistetun sopimuksen hallintokomiteassa, ON HYVÄKSYNYT TÄMÄN PÄÄTÖKSEN: 1 artikla Pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti annettujen hyväksymisien vastavuoroista tunnustamista koskevista ehdoista tehdyn, vuoden 1958 tarkistetun sopimuksen hallintokomiteassa esitettävä Euroopan unionin kanta on, että unioni äänestää asiakirjoihin ECE TRANS/WP.29/2011/78, ECE TRANS/WP.29/2011/89 ja ECE TRANS/WP.29/2011/91 sisältyvän, moottoriajoneuvojen hyväksyntää koskevista yhdenmukaisista säännöistä kaistavahtijärjestelmien osalta annetun UNECE:n sääntöluonnoksen puolesta. 2 artikla Pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti annettujen hyväksymisien vastavuoroista tunnustamista koskevista ehdoista tehdyn, vuoden 1958 tarkistetun sopimuksen hallintokomiteassa esitettävä Euroopan unionin kanta on, että unioni äänestää asiakirjoihin ECE/TRANS/WP.29/2011/92, ECE/TRANS/WP.29/2011/92/Amend.1, ECE/TRANS/WP.29/2011/93 ja ECE/TRANS/WP.29/2011/93/Amend.1 sisältyvän, moottoriajoneuvojen hyväksyntää koskevista yhdenmukaisista säännöistä kehittyneiden hätäjarrutusjärjestelmien osalta annetun UNECE:n sääntöluonnoksen puolesta. 3 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja [1] UNECE:n asiakirjat ECE TRANS/WP.29/2011/78, ECE TRANS/WP.29/2011/89 ja ECE TRANS/WP.29/2011/91. [2] UNECE:n asiakirjat ECE/TRANS/WP.29/2011/92, ECE/TRANS/WP.29/2011/92/Amend.1, ECE/TRANS/WP.29/2011/93 ja ECE TRANS/WP.29/2011/93/Amend.1. [3] EUVL L 200, 31.7.2009, s. 1. [4] EUVL L 110, 24.4.2012, s. 18, ja EUVL L 109, 21.4.2012, s. 1. [5] EYVL L 346, 17.12.1997, s. 78. [6] UNECE:n asiakirjat ECE/TRANS/WP.29/2011/78, ECE/TRANS/WP.29/2011/89 ja ECE/TRANS/WP.29/2011/91. [7] UNECE:n asiakirjat ECE/TRANS/WP.29/2011/92, ECE/TRANS/WP.29/2011/92/Amend.1, ECE/TRANS/WP.29/2011/93 ja ECE TRANS/WP.29/2011/93/Amend.1. [8] EUVL L 200, 31.7.2009, s. 1.